舟中閲親舊書
作者：項安世
朝代：宋

paragraphs: 王稅官遺我一紙書，告我六十七灘名。
舟人愛捷不愛穩，勸君勿盤官莫聽。
曹先生遺我一紙書，四百餘字相丁寧。
扶持世道貴深穩，切莫浪戰傾人城。
兩書共作一書捲，一日十發手不停。
口吟一字三太息，眼淚迸作黄流傾。
我生三十有六歲，今年始別父母行。
母兮恐我蹈天險，夢寐聽我盤灘聲。
父兮恐我蹈人險，行坐勸我去寬平。
二君此語誰告之，乃能得我父母情。
從今座右置此紙，夜思晝讀當盤銘。